แรงซื้อ SCB ดัน SET ปิดเช้าพุ่ง 7 จุด โบรกมองบ่ายแกว่งตัวกรอบ 1,620-1,630
SET ปิดเช้าพุ่ง 7 จุด รับแรงซื้อ SCB หลังประกาศรุกธุรกิจสินเชื่อจำนำทะเบียนรถ สินเชื่อส่วนบุคคล บัตรเครดิต สำหรับแนวโน้มตลาดช่วงบ่ายคาดแกว่งในกรอบ 1,620-1,630 จุด
23 ก.ย. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยวันนี้เปิดตลาดเช้าตลาดกระโดดอย่างมีนัย และเริ่มอ่อนตัวลงในช่วงเที่ยงจาก sell on fact โดยแรงซื้อหุ้น SCB เปิดกระโดดขึ้นไปทำจุดสูงสุด 137 บาท และย่อตัวลง 10 บาท ซึ่งทุกๆ 10 บาทส่งผลกระทบ SET ราว 3 – 4 จุด ขณะเดียวกันราคาหุ้นกลุ่มแบงก์ตัวอื่นก็ปรับขึ้นถ้วนหน้าและย่อตัวลงตาม
อย่างไรก็ดีปัจจัยกดดันมาจากกลุ่มการเงิน (Non-Bank) ปรับตัวลง จากความกังวลการแข่งขันรุนแรงขึ้นหลัง SCB ประกาศรุกธุรกิจสินเชื่อจำนำทะเบียนรถ สินเชื่อส่วนบุคคล บัตรเครดิต โดยเห็นว่ากลุ่มบัตรเครดิตปรับลง แนะนำ AEONTS และ BAM ปรับตัวลงให้เป็นจังหวะซื้อ ส่วนกลุ่มลีสซิ่ง TIDLOR, SAWAD, MTC ให้เลี่ยงการลงทุนไปก่อน
ส่วนผลการประชุมธนาคารกลางสหรัฐ (เฟด) ส่งส้ญญาณจะปรับลด QE ในเดือนพ.ย.เป็นไปตามคาด แต่ก็ต้องเพิ่มความระมัดระวังหลังจากคาดการณ์ปรับขึ้นอัตราดอกเบี้ย (Dot Plot) เร็วขึ้นเป็นในปี 2565 จากเดิมคาดปรับขึ้นในปี 2566 ทั้งนี้ คาดระยะกลาง ดัชนี SET น่าจะทะลุระดับ 1,660 จุดไม่ง่าย โดยแกว่งในกรอบ 1,585-1,660 จุด
สำหรับแนวโน้มตลาดในช่วงบ่ายวันนี้คาดว่าตลาดจะแกว่งตัวในกรอบ 1,620 – 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB มูลค่าการซื้อขาย 14,550.14 ล้านบาท ปิดที่ 131.00 บาท เพิ่มขึ้น 21.50 บาท
KBANK มูลค่าการซื้อขาย 11,035.17 ล้านบาท ปิดที่ 129.50 บาท เพิ่มขึ้น 7.50 บาท
BBL มูลค่าการซื้อขาย 2,946.51 ล้านบาท ปิดที่ 116.00 บาท เพิ่มขึ้น 2.50 บาท
TIDLOR มูลค่าการซื้อขาย 2,198.02 ล้านบาท ปิดที่ 36.00 บาท ลดลง 1.50 บาท
SAWAD มูลค่าการซื้อขาย 1,470.90 ล้านบาท ปิดที่ 65.00 บาท ลดลง 2.50 บาท
 
 